33. schôdza NR SR - 14.deň - B. popoludní
Dátum: 2025-04-15
Poslanec: Vančo, Branislav (PS)
Druh vystúpenia: Vystúpenie v rozprave

277. Ďakujem pekne, kolegovia, že ste obmedzili túto rozpravu. Ja tu čakám deväť a pol hodiny na to, aby som mohol vystúpiť v tejto rozprave. Mám pripravený príspevok na dvadsať minút, desať minút do ústnej. Bohužiaľ, mám štyri minúty, nehovoriac o tom, že pán kolega Progresívneho Slovenska Richard Dubovický tiež tu čaká od druhej na rozpravu, nebude môcť vystúpiť, lebo nemá času. Takisto poslankyne pani Plaváková, Mesterová, Beáta Jurík, Števulová, Hargaš, Luščíková, Šrobová, všetky by chceli dávať faktické poznámky na tieto hlúposti, čo tu musíme počúvať, aby sme to vyvracali, aby ľudia, ktorí si to pozrú alebo to pozerajú, si mohli urobiť názor. Nie, vy ste nás obmedzili, vy ste nedovolili týmto ľuďom vystúpiť. A ešte pani Plevíková a pán Glück si tu robia srandu a vtipy, oni majú času dosť. Oni majú času dosť. Jasné. Vy máte času dosť, lebo nikto tu nie je schopní povedať pol slova, vy tu natrieskate potom tridsať hlúpostí a nám nedovolíte, aby sme na to reagovali, pretože ste obmedzili rozpravu. Nehovoriac o tom, že je pol dvanástej, sme tu od deviatej vrátane tehotných osôb, môžete sa hanbiť a nieže si robíte ešte srandu z toho. (Reakcie z pléna.) Ako? Ako? Ako? (Reakcie z pléna.) Mali ste uprednostn... No to nemyslíte vážne, pán Hazucha, to nemyslíte vážne. (Reakcie z pléna.) Hanbite sa! (Reakcie z pléna.) Celý, celý tento zákon je sprostým útokom na mimovládne organizácie, ktoré, samozrejme, spolu s opozíciou a Green Dealom môžu za všetky problémy na Slovensku. Za všetko môžu mimovládky, Green Deal a opozícia. Vláda a Robert Fico, ktorý tu vládne štrnásť rokov, ten nemôže za nič, to je taký chudáčik, ktorý vlastne sa stále snaží a predtým mu robili zle koaliční partneri Mečiar so Slotom, potom obchodné reťazce, banky, poisťovne, po tých išiel, vytváral si agendu strašiakov, predhadzoval ľuďom, teraz už nie, teraz už naozaj je zlá situácia, ste v kríze, ste v ťažkých časoch a riešite tu mimovládne organizácie a vykrikujete to, to je to zlo! Pritom SMER ako funguje vo volebnej kampani? Všetky peniaze na kampaň pošle jednej agentúre, aby nikto nevidel, kto reálne tú volebnú kampaň robí. To je transparentnosť? To je transparentnosť?! To nemyslíte vážne! (Potlesk.) To je podvod. Obchádzate, porušujete ten zákon. Pani Kramplová, vy ste povedali, že sa to nedotkne, iba politicky mimovládok sa to dotkne. To ako chcete zabezpečiť? To by som rád vedel, lebo tento zákon je všeobecne platný, ak bude schválený pre všetky mimovládne organizácie. Tak ja som zvedavý, ako to tu vysvetlíte celému Slovensku, že bude sa to týkať iba politických mimovládok, ja som strašne na to zvedavý, ako to, ako to urobíte. (Reakcia z pléna.) To som... ja viem, ako to urobíte. Vy budete chodiť, schválite im tieto byrokratické povinnosti, tisíc povinností, a budete kontrolovať iba tieto vaše mimovládky, ktoré vám vadia, lebo vás kontrolujú alebo kritizujú, a budete ich kontrolovať, budete im dávať pokuty, budete dávať návrhy na zrušenia, budete ich vláčiť po súdoch. Takto to budete robiť. Priznajte to aspoň. Lebo inak neviem, ako to chcete vysvetliť. Tento zákon je úplné dno. Prepúšťajú tu ľudí, krachujú fabriky, máme tu obchodnú vojnu. Za štrnásť rokov kam ste dotiahli Slovensko? K boju proti LGBTI komunite alebo ľuďom? K boju proti mimovládkam, ktoré sa tu starajú? Štyridsaťšesť percent sociálnych, sociálnej starostlivosti... (Prerušenie vystúpenia časomerom.)